09/05/2016 | Administración LocalMunicipal
Ferrol
Participación
Aprobación definitiva da Ordenanza de Transparencia, Acceso á información e Reutilización de datos do Concello de Ferrol

Área de Participación, Novas Tecnoloxías e Normalización Lingüística ANUNCIO Aprobación definitiva da Ordenanza de Transparencia, Acceso á información e Reutilización de datos do Concello de Ferrol O Excmo. Concello Pleno, na sesión ordinaria celebrada o 25 de febreiro de 2016, acordou a aprobación inicial da Ordenanza de Transparencia, Acceso á información e Reutilización de datos do Concello de Ferrol Dito acordo de aprobación inicial publicouse no Boletín Oficial da Provincia da Coruña nº 49, de 14 de marzo de 2016, e someteuse a exposición pública por un prazo de trinta días hábiles contados a partir do día seguinte ao da súa publicación para a presentación de reclamacións e suxestións. No citado prazo non se presentou ningunha reclamación ou suxestión, polo que de conformidade co establecido no apartado c) do artigo 49 da Lei 7/1985, reguladora das Bases do Réxime local, enténdese definitivamente adoptado o acordo ata entón provisional. En cumprimento do previsto no artigo 70.2, en relación co artigo 65.2, da Lei 7/1985, publícase o texto íntegro da Ordenanza de Transparencia, Acceso á información e Reutilización de datos do Concello de Ferrol. ORDENANZA DE TRANSPARENCIA, ACCESO Á INFORMACIÓN E REUTILIZACIÓN DE DATOS DO CONCELLO DE FERROL EXPOSICIÓN DE MOTIVOS TÍTULO I: DISPOSICIÓNS XERAIS TÍTULO II: INFORMACIÓN PÚBLICA TÍTULO III: PUBLICIDADE ACTIVA DE INFORMACIÓN CAPÍTULO I: RÉXIME XERAL CAPÍTULO II: OBRIGAS ESPECÍFICAS TÍTULO IV: DEREITO DE ACCESO Á INFORMACIÓN PÚBLICA CAPÍTULO I: RÉXIME XURÍDICO CAPÍTULO II: PROCEDEMENTO TÍTULO V: REUTILIZACIÓN DA INFORMACIÓN TÍTULO VI: RECLAMACIÓNS E RÉXIME SANCIONADOR CAPÍTULO I: RECLAMACIÓNS CAPÍTULO II: REXÍME SANCIONADOR TITULO VII: AVALIACIÓN E SEGUIMENTO DISPOSICIÓN TRANSITORIA ÚNICA. MEDIDAS DE EXECUCIÓN DISPOSICIÓN FINAL ÚNICA. ENTRADA EN VIGOR EXPOSICIÓN DE MOTIVOS I A transparencia e a súa consecuencia práctica, a participación, son dous principios fundamentais nos estados modernos. A Constitución española os incorpora ao seu texto en forma de dereitos, algún deles fundamentais e, por tanto, da máxima importancia e protección: a) “A comunicar ou recibir libremente información veraz por calquera medio de difusión” (artigo 20.1. d). b) “(.) a participar nos asuntos públicos directamente (.)” (artigo 23.1). c) “O acceso dos cidadáns aos arquivos e rexistros administrativos, salvo no que afecte á seguridade e defensa do Estado, a averiguación dos delitos e a intimidade das persoas” (artigo 105 b). A Lei 30/1992 do Réxime Xurídico das Administracións Públicas e do Procedemento Administrativo Común, recolle no seu artigo 3.5 a transparencia e a participación como principios de actuación das Administracións Públicas nas súas relacións cos cidadáns. Por outra parte o artigo 70. bis 3 da Lei 7/1985, de 23 de abril, Reguladora das Bases do Réxime Local, introducido pola Lei 57/2003, de 16 de decembro, de medidas para a modernización do goberno local, establece que: “. as entidades locais e, especialmente os municipios, deberán impulsar a utilización interactiva das tecnoloxías da información e a comunicación para facilitar a participación e a comunicación cos veciños, para a presentación de documentos e para a realización de trámites administrativos, de enquisas e, no seu caso, de consultas cidadás. As Deputacións provinciais, Cabildos e Consellos insulares colaborarán cos municipios que, pola súa insuficiente capacidade económica e xestión, non poidan desenvolver en grao suficiente o deber establecido neste apartado”. Este precepto debe ser posto en conexión co novo paragrafo ñ) do artigo 25.2 da Lei 7/1985, de 2 abril, introducido pola Lei 27/2013, de 27 de decembro de racionalización e sostenibilidade da Administración Local, segundo o cal corresponde aos Concellos a promoción no seu termo municipal da participación dos cidadáns no uso eficiente e sostible das tecnoloxías da información e as comunicacións. A Lei 19/2013, de 9 de decembro de transparencia, acceso á información pública e bo goberno constitúe un paso mais no proceso de afianzamento da transparencia e a participación con dous principios fundamentais na Administración moderna. A disposición final 9ª do citado texto normativo establece que as entidades locais disporán dun prazo máximo de dous anos para adaptarse ás obrigas contidas nesta Lei. Por este motivo o Concello de Ferrol coa presente ordenanza pretende dar cumprimento ao establecido na Lei 19/2013 e implantar medidas propias dos Gobernos Locais transparentes, dende dos puntos de vista: Por unha parte para facilitar o denominado “goberno aberto” na Administración Local, a máis próxima ao cidadán, e os seus principios (transparencia, datos abertos e reutilizables para a cidadanía, participación, colaboración). Sendo goberno aberto, aquel que se basea na transparencia, como medio para a mellor consecución da finalidade de involucrar á cidadanía na participación e na colaboración co público que se ve favorecido polo uso das Tecnoloxías da Información e Comunicación (TIC). E por outra parte, mediante a utilización da transparencia na rendición de contas ante a cidadanía, pois un goberno que non rende contas ante a cidadanía, non está lexitimado ante o mesmo. Como di a Exposición de motivos da Lei 19/2013, de 9 de decembro “Só cando a acción dos responsables públicos se somete a escrutinio, cando os cidadáns poden coñecer como se toman as decisións que lles afectan, como se manexan os fondos públicos ou baixo que criterios actúan as nosas institucións poderemos falar do inicio dun proceso no que os poderes públicos comezan a responder a unha sociedade crítica e esixente”. A súa vez, esta Ordenanza, pretende colaborar na explotación da información pública, potenciando o desenvolvemento da Sociedade da información, ao recoller o dereito á reutilización da información e dos documentos que obran neste Concello e os seus organismos vinculados, tendo en conta o disposto na Lei 37/2007, de 16 de novembro, sobre reutilización da información do sector público. II En canto a estructura da presente Ordenanza esta se divide en sete títulos: No título I, baixo o epígrafe “Disposicións Xerais”, establece o obxecto da norma, que é regular a transparencia da actividade deste Concello, así como o exercicio do dereito de acceso á información pública. No título II, dedicado á “información pública”, a partir da definición contida na Lei 19/2013, regula as distintas formas de acceso á información pública así como os requisitos que terán os datos, contidos e documentos que conforman dita información aos efectos desta ordenanza. Finalmente desenvólvense as limitacións xerais ao acceso á información pública. No título III regúlase a “Publicidade activa da información”, o que se denomina transparencia activa, é dicir, a información pública que as entidades comprendidas dentro do ámbito de aplicación desta Ordenanza deben publicar de oficio por ser a máis representativa da actividade desta Administración Local e a de maior demanda social. O título IV baixo o epígrafe “ Dereito de acceso á información pública”, regula a denominada transparencia pasiva, é dicir, o exercicio do dereito de acceso á información pública cuxa titularidade corresponde a calquera persoa física ou xurídica pública ou privada. O título V regula a “Reutilización da información”, é dicir, a denominada transparencia colaborativa, establecendo o réxime de reutilización da información pública cuxo obxectivo fundamental é a xeración de valor público na cidadanía nos ámbitos social, innovador e económico respectando as limitacións legais establecidas en especial as dispostas na Lei 37/2007, de 16 de decembro de reutilización da información do sector público. No título VI baixo o epígrafe “Reclamacións e réxime sancionador”, regula a posibilidade de presentar queixas cando a Administración non cumpra as súas obrigas en materia de publicidade activa, así como a reclamación ante o Consello de Transparencia e Bo Goberno con carácter potestativo e previa á impugnación na vía contencioso-administrativa, de acordo co previsto no artigo 24 da Lei 19/2013. Tamén regula o réxime sancionador en materia de reutilización da información pública local. Por último o Título VII regula a “Avaliación e seguimento” da norma, que establece a competencia xeral da Alcaldía para o desenvolvemento, implementación e execución desta Ordenanza, ditando as medidas organizativas, así como de formación, sensibilización e difusión que correspondan. TÍTULO I DISPOSICIÓNS XERAIS Artigo 1. Obxecto e réxime xurídico.1. A presente Ordenanza ten por obxecto a aplicación e o desenvolvemento da Lei 19/2013 de 9 decembro de transparencia, acceso á información pública e bo goberno e da lei 37/2007, de 16 de novembro, sobre reutilización da información do sector público, a través do establecemento dunhas normas que regulen a transparencia da actividade do Concello de Ferrol, así como o exercicio do dereito de reutilización e acceso á información pública, establecendo os medios necesarios para iso, que serán preferentemente electrónicos.2. O dereito das persoas a acceder á información pública e a súa reutilización exercitarase nos termos previstos na Lei 19/2013, de 9 de decembro, na Lei 37/2007, de 16 de novembro, na normativa autonómica ditada en desenvolvemento de ambas normas cando no seu ámbito de aplicación se encontren as entidades locais e nesta Ordenanza. Artigo 2. Ámbito de aplicación.1. As disposicións desta Ordenanza serán de aplicación a: a) Concello de Ferrol. b) Os organismos autónomos, as entidades públicas empresariais e as entidades de dereito público con personalidade xurídica propia, vinculadas ou dependentes do Concello de Ferrol. c) As sociedades mercantís en cuxo capital social a participación, directa ou indirecta, das entidades previstas neste artigo sexa superior ao 50 por 100. d) As fundacións de iniciativa pública local ou de participación maioritaria do concello, xa sexa na súa dotación fundacional ou nos seus órganos de goberno. e) As asociacións constituídas polo Concello de Ferrol, organismos autónomos e demais entidades previstas neste artigo.2. Calquera persoa física ou xurídica que preste servizos públicos ou exerza potestades administrativas de titularidade local, en todo o referido á prestación dos mencionados servizos ou no exercicio de potestades administrativas, deberá proporcionar ao Concello de Ferrol a información que sexa precisa para cumprir coas obrigas previstas na presente Ordenanza. Os adxudicatarios de contratos estarán suxeitos a igual obriga nos termos que se establezan nos respectivos contratos e se especificará a forma en que a dita información deberá ser posta a disposición do Concello de Ferrol. Artigo 3. Obrigas de transparencia, reutilización e acceso á información.1. Para o cumprimento das obrigas de transparencia, acceso á información e reutilización e nos termos previstos nesta Ordenanza, as entidades mencionadas no artigo 2.1 deben: a) Elaborar, manter actualizada e difundir, preferentemente por medios electrónicos, a través das súas páxinas web ou sedes electrónicas, a información cuxa divulgación se considere de maior relevancia para garantir a transparencia da súa actividade relacionada co funcionamento e control da actuación pública, permitir a reutilización da información e facilitar o acceso a mesma. b) Elaborar, manter actualizado e difundir un catálogo de información pública que obre no seu poder, con indicacións claras de onde pode encontrarse a dita información e ofrecer tamén o dito catálogo en formatos electrónicos abertos, lexibles por máquinas que permitan a súa redistribución, reutilización e aproveitamento. c) Establecer e manter medios de consulta axeitados á información solicitada. d) Adoptar as medidas de xestión da información que fagan fácil a súa localización e divulgación, así como a súa accesibilidade, interoperabilidade e calidade. e) Publicar a información dunha maneira clara, estructurada e entendible para as persoas. f) Publicar e difundir a información relativa ao contido do dereito de acceso á información ao procedemento para o seu exercicio e ao órgano competente para resolver. g) Publicar e difundir a información relativa ós termos da reutilización da información de forma clara e precisa para os cidadáns. h) Difundir os dereitos que recolle esta Ordenanza ás persoas, asesorar ás mesmas para o seu correcto exercicio e asistirlles na procura de información. i) Facilitar a información solicitada nos prazos máximos e na forma e formato elixido de acordo co establecido na presente Ordenanza.2. As obrigas contidas nesta Ordenanza enténdense sen prexuízo da aplicación doutras disposicións específicas que prevexan un réxime máis amplo en materia de publicidade.3. Toda a información prevista nesta Ordenanza estará a disposición das persoas con discapacidade nunha modalidade accesible, entendendo por tal, aquela que sexa subministrada por medios ou formatos axeitados de maneira que resulten accesibles e comprensibles, conforme ao principio de accesibilidade universal e deseño para todos. Artigo 4. Dereitos das persoas.1. No ámbito do establecido nesta Ordenanza, as persoas teñen os seguintes dereitos: a) A acceder á información suxeita a obrigas de publicidade de acordo co establecido nesta Ordenanza. b) A ser informadas se os documentos que conteñen a información solicitada ou dos que pode derivar dita informacion, obran ou non en poder do órgano ou entidade, en cuxo caso, estes darán conta do destino dado ós ditos documentos. c) A ser asistidas na procura de información. d) A recibir o asesoramento axeitado e en termos comprensibles para o exercicio do dereito de acceso. e) A recibir a información solicitada dentro dos prazos e na forma ou formato elixido de acordo co establecido nesta Ordenanza. f) A coñecer as razóns nas que se fundamenta a denegación do acceso á información solicitada e, no seu caso, nunha forma ou formato distinto ao elixido. g) A obter a información solicitada de forma gratuíta, sen prexuízo do abono, no seu caso, das exaccións que correspondan pola expedición de copias ou transposición a formatos diferentes do orixinal.2. Calquera persoa, física ou xurídica, pública ou privada, poderá exercer os dereitos contemplados nesta Ordenanza, sen que sexa preciso esixir para iso requisitos tales como a posesión dunha nacionalidade, cidadanía, veciñanza ou residencia determinada.3. O Concello de Ferrol non será en ningún caso responsable do uso que calquera persoa realice da información pública. Artigo 5. Medios de acceso á información 1. As entidades incluídas no ámbito de aplicación desta Ordenanza están obrigadas a habilitar diferentes medios para facilitar a información pública, de modo que resulte garantido o acceso a todas as persoas, con independencia da súa formación, recursos, circunstancias persoais ou condición ou situación social.2. Para estes efectos, o Concello de Ferrol ofrecerá acceso á información pública a través dalgún dos seguintes medios: a) Oficinas de información. b) Páxinas web ou sedes electrónicas. c) Servicios de atención telefónica. d) Outras dependencias, departamentos, ou medios electrónicos do Concello habilitados a tal efecto. Artigo 6. Competencias 1. O Concello de Ferrol designará unha Unidade responsable da información pública que terá as seguintes funcións: a) A coordinación en materia de información para o cumprimento das obrigas establecidas nesta Ordenanza, solicitando a información necesaria dos órganos competentes do departamento, organismo ou entidade. b) A tramitación das solicitudes de acceso á información, e, no seu caso, das reclamacións que se interpoñan de conformidade co previsto no artigo 40, elevando á Alcaldía ou no seu caso á Concellería delegada en materia de transparencia, acceso á información e reutilización de datos as propostas de resolución, de acordo co disposto nesta Ordenanza. c) O asesoramento ás persoas para o exercicio do dereito de acceso e a asistencia a aquelas na procura da información, sen prexuízo das funcións que teñan atribuídas outras unidades administrativas. d) A inscrición, no seu caso, no Rexistro de solicitudes de acceso. e) Crear e manter actualizado un catálogo de información pública que obre en poder do Concello, con indicadores claros de onde pode atoparse a dita información. f) A elaboración dos informes en materia de transparencia administrativa, reutilización e dereito de acceso á información pública. g) A difusión da información pública creando e mantendo actualizados enlaces con direccións electrónicas a través das que poder acceder a ela. h) A adopción das medidas oportunas para asegurar a paulatina difusión da información pública e a súa posta a disposición da cidadanía, da maneira máis ampla e sistemática posible. i) A adopción das medidas necesarias para garantir que a información pública se faga dispoñible en bases de datos electrónicas a través de redes públicas electrónicas. j) As demais que lle atribúa o ordenamento xurídico e todas as que sexan necesarias para asegurar a aplicación das disposicións desta Ordenanza.3. Corresponderá a cada unha das unidades administrativas municipais: a) Facilitar a información requirida á unidade responsable de xestión e soporte técnico da sede electrónica municipal para facer efectivo os deberes de publicidade activa, ou os que deriven do dereito de acceso cuxa contestación se produza en colaboración con outras entidades. b) Verificar no seu ambito material e coordinación coa responsable da información pública e coa unidade responsable do soporte técnico e da sede electrónica, a correcta execución das obrigas de publicidade activa sinaladas na presente ordenanza, sendo responsables da integridade, veracidade e actualización da información incorporada. c) Propoñer á unidade responsable da información pública a ampliación da publicidade activa no seu ámbito material de actuación. d) Nos supostos que na información municipal consten datos de carácter persoal deberán disocialos nos casos de contestación ao dereito de acceso ou determinar a forma de acceso parcial para o cumprimento dos deberes de publicidade activa. e) Solicitar á Unidade responsable da información pública a aplicación de condicións específicas para a reutilización dunha determinada información.4. A Unidade responsable da xestión e soporte técnico da sede electrónica municipal, dará soporte para a publicación da información pública e para a resposta ás peticións de información derivadas do dereito de acceso, e exercendo respecto das distintas unidades administrativas do Concello, xunto coa Unidade responsable da información pública as funcións de coordinación para que estas incorporen a información relativa ao seu ámbito de actuación. En materia de reutilización da información, establecerá as condicións técnicas da mesma e aquelas necesarias para a elaboración das autorizacións que se puideran conceder. Artigo 7. Principios xerais 1. Publicidade da información pública: Presúmese o carácter público da información obrante nos suxeitos incluídos no ámbito de aplicación desta Ordenanza. Quedan excluídos deste principio xeral os documentos ós que unha disposición normativa lle atribúa outra condición ou cando foran declarados reservados en virtude de previsión legal.2. Publicidade activa: A Entidade Local publicará por iniciativa propia aquela información que sexa relevante para garantir a transparencia da súa actividade así como a que poida ser de maior utilidade para a sociedade e para a economía, permitindo o control da súa actuación e o exercicio dos dereitos políticos das persoas.3. Reutilización da información: A información pública poderá ser reutilizada nos termos previstos na Lei 37/2007, de 16 de novembro e a presente Ordenanza.4. Acceso á información: A Entidade Local garante o acceso das persoas á información pública nos termos establecidos na Lei 19/2013, de 9 de decembro e na presente Ordenanza.5. Acceso inmediato e por medios electrónicos: A Entidade Local establecerá os medios para que o acceso á información pública poida ser a través de medios electrónicos, sen necesidade de previa solicitude e de forma inmediata. Tamén procurarase que a publicación e posta a disposición se realice incluíndo ademais formatos electrónicos reutilizables sempre que sexa posible, todo iso sen prexuízo do dereito que asiste ás persoas a elixir a canle a través da cal se comunica coa entidade local.6. Calidade da información: A información pública que se lles facilite ás persoas debe ser veraz, fidedigna e actualizada. En toda publicación e posta a disposición indicarase a unidade responsable da información e a data da última actualización. Así mesmo, os responsables da publicación adaptarán a información a publicar, dotándoa dunha estructura, presentación e redacción que facilite a súa completa compresión por calquera persoa.7. Compromiso de servicio: A provisión de información pública deberá ser en todo momento eficaz, rápida e de calidade, debendo os empregados públicos locais axuda as persoas cando estas o soliciten e manténdose unha canle de comunicación específica entre a Entidade Local e os destinatarios da información. TÍTULO II INFORMACIÓN PÚBLICA Artigo 8. Información pública Enténdese por información pública todo documento ou contido a que fai referencia o artigo 13 da Lei 19/2013, de 9 de decembro. Artigo 9. Requisitos xerais da información Son requisitos xerais da información pública regulada nesta Ordenanza: a) A xestión da información, e especialmente daquela que se encontre en formato electrónico, farase de forma que cada dato ou documento sexa único, compartido, accesible, estructurado, descrito, con información sobre as limitacións de uso e, no seu caso, situado xeograficamente. b) Cada documento ou conxunto de datos publicarase ou poñerase a disposición utilizando formatos comúns, abertos, de uso libre e gratuíto para as persoas e, adicionalmente, noutros formatos de uso xeneralizado. c) Os vocabularios, esquemas e metadatos empregados para describir e estructurar a información pública publicaranse na páxina web da entidade para que as persoas poidan utilizalos na súas procuras e interpretar correctamente a información. d) Os conxuntos de datos numéricos publicaranse ou poñeranse a disposición de forma que non se incluirán restriccións que impidan ou dificulten a explotación do seu contido. e) As persoas con discapacidade accederán á información e a súa reutilización a través dos medios e formatos axeitados e comprensibles, conforme ao principio de accesibilidade universal e deseño para todos. Artigo 10. Límites A información pública regulada nesta Ordenanza poderá ser limitada, ademais de nos supostos recollidos no artigo 14.1 da Lei 19/2013, de 9 de decembro, en relación ao exercicio delegado doutras competencias estatais e autonómicas, segundo prevea a norma de delegación ou, no seu caso, respecto a calquera información que o Concello posúa e que puidera afectar ás competencias propias ou exclusivas doutra Administración, cuxo dereito de acceso estea igualmente limitados polas leis. En todo caso a información elaborarase e presentarase de tal xeito que os límites referidos non sexan obstáculo para a súa publicación ou acceso. Artigo 11. Protección de datos persoais 1. Toda utilización da información pública a través dos distintos mecanismos previstos nesta Ordenanza realizarase con total respecto aos dereitos derivados da protección de datos de carácter persoal, nos termos regulados na lexislación específica sobre a dita materia e nos artigos 5.3 e 15 da Lei 19/2013, de 9 de decembro.2. A protección dos datos de carácter persoal non suporá un límite para a publicidade activa e o acceso á información pública cando o titular do dato falecera, salvo que concorran outros dereitos.3. Igualmente non se aplicará este límite cando os titulares dos datos os fixeran manifestamente públicos previamente ou fose posible a disociación dos datos de carácter persoal sen que resulte información enganosa ou distorsionada e sen que sexa posible a identificación das persoas afectadas.4. Considéranse datos simplemente identificativos relacionados coa organización, funcionamento ou actividade pública dos órganos, dos datos das persoas físicas que presten os seus servicios en tales órganos, consistentes unicamente no seu nome e apelidos, as funcións ou postos desenvolvidos, así como a dirección postal ou electrónica, teléfono e número de fax profesionais. TÍTULO III PUBLICIDADE ACTIVA DE INFORMACIÓN CAPÍTULO I: RÉXIME XERAL Artigo 12. Obxecto e finalidade da publicidade activa.1. Os suxeitos enumerados no artigo 2.1 publicarán, a iniciativa propia e de xeito gratuíto, a información pública cuxo coñecemento sexa relevante para garantir a transparencia da súa actividade e a reutilización da información e, en todo caso a información cuxo contido se detalla nos artigos 16 a 22. A dita información ten carácter de mínimo e obrigatorio, sen prexuízo da aplicación doutras disposicións específicas que prevexan un réxime más amplo en materia de publicidade, ou da posibilidade de ampliar o seu contido a vontade dos suxeitos obrigados. Para o cumprimento da dita obriga o Concello poderá requirir a información que sexa precisa das persoas físicas ou xurídicas que presten servizos públicos ou exerzan potestades administrativas e dos contratistas, nos termos previstos no respectivo contrato.2. Tamén serán obxecto de publicidade activa aquela información cuxo acceso se solicite con maior frecuencia, e as resolucións que deneguen ou limiten o acceso á información unha vez sexan notificadas as persoas interesadas, previa disociación dos datos de carácter persoal que contivesen. Artigo 13. Lugar de publicación.1. A información publicarase na páxina web ou sede electrónica das entidades incluídas no seu ámbito de aplicación, ou no seu caso, nun portal específico de transparencia.2. A páxina web ou sede electrónica do Concello conterá, así mesmo, os enlaces ás respectivas páxinas web ou sedes electrónicas dos entes dependentes da entidade local e o resto de suxeitos e entidades vinculadas á mesma con obrigas de publicidade activa impostas pola normativa que lle sexa de aplicación.3. O Concello poderá adoptar outras medidas complementarias e de colaboración co resto de administracións públicas para o cumprimento das súas obrigas de publicidade activa incluíndo a utilización de portais de transparencia e de datos abertos doutras entidades. Artigo 14. Órgano competente e forma de publicación 1. O Concello identificará e dará publicidade suficiente á información relativa aos órganos competentes responsables da publicación activa regulada neste capítulo.2. A información publicarase de maneira clara e estructurada, e fácil de entender, empregando unha linguaxe accesible. Se por a natureza ou o contido da información, esta resultase complexa pola súa linguaxe técnica, realizarase unha versión específica e máis sinxela para a súa publicación.3. Incluirase o catálogo completo de información obxecto de publicidade activa, indicando o órgano ou servizo do que procede a información, a frecuencia da súa actualización, os termos da súa reutilización e, no seu caso, a información semántica necesaria para a súa interpretación. Artigo 15. Prazo de publicación e actualización 1. Deberá proporcionarse información actualizada, atendendo ás peculiaridades propias da información de que se trate.2. A información pública manterase publicada durante os seguintes prazos: a) A información mencionada nos artigos 16, 17, 18 e 21, mentres manteña a súa vixencia. b) A información mencionada no artigo 19, mentres persistan as obrigas derivadas dos mesmos e, alomenos, dous anos despois de que estas cesen. c) A información mencionada no artigo 20, durante cinco anos a contar dende o momento en que foi xerada. d) A información mencionada no artigo 22, mentres manteña a súa vixencia e, alomenos, cinco anos despois de que cesa a mesma.3. A información publicada deberá ser obxecto de actualización no prazo mais breve posible e, en todo caso, respectando a frecuencia de actualización anunciada, de acordo coas características da información, as posibilidades técnicas e os medios dispoñibles.4. En todo caso adoptaranse as medidas oportunas para garantir que no mesmo lugar no que se publica a información pública se manteña a información que deixa de ser actual. CAPÍTULO II: OBRIGAS ESPECÍFICAS Artigo 16. Información sobre a institución, a súa organización, planificación e persoal 1. As entidades enumeradas no artigo 2.1 co alcance previsto na Lei 19/2013, de 9 de decembro e na Lei 7/1985, de 2 de abril, publicarán información relativa a: a) As competencias e funcións que exercen, tanto propias como as atribuídas por delegación. b) A normativa que lles sexa de aplicación. c) Identificación dos entes dependentes, participados e aos que pertenza o Concello, incluíndo os enlaces ás súas páxinas web corporativas. d) Organigrama descritivo da estructura organizativa: identificación dos distintos órganos decisorios, consultivos, de participación ou de xestión, especificando a súa sede, composición e competencias. e) Identificación dos responsables dos distintos órganos sinalados no parágrafo d), especificando o seu perfil e traxectoria profesional. f) Estructura administrativa departamental da entidade, con identificación dos máximos responsables departamentais. g) As resolucións de autorización ou recoñecemento de compatibilidade que afecten aos empregados públicos. h) Os plans e mapas estratéxicos, así como outros documentos de planificación, especificando os seus obxectivos concretos, actividades, medios e tempo previsto para a súa consecución. Tamén os documentos que reflictan o seu grado de cumprimento e resultados, xunto cos indicadores de medida e valoración, serán publicados periodicamente, con unha frecuencia mínima anual. i) Os programas anuais e plurianuais, especificando os seus obxectivos concretos, actividades, medios e tempo previsto para a súa consecución. Tamén os documentos que reflictan o seu grado de cumprimento e resultados, xunto cos indicadores de medida e valoración, serán publicados periodicamente, cunha frecuencia mínima anual. j) Número de postos de traballo reservados a persoal eventual. k) Relacións de postos de traballo, catálogos u outros instrumentos de planificación de persoal. l) A oferta de emprego público ou outros instrumentos similares de xestión da provisión de necesidades de persoal. m) Os procesos de selección e provisión de postos de traballo. n) A identificación das persoas que forman parte dos órganos de representación do persoal. ñ) O gasto anual en campañas de publicidade institucional. o) A axenda institucional dos membros do Equipo de Goberno. p) Os plenos municipais serán gravados integramente e publicados na sede electrónica onde tamén poderán ser retransmitidos en directo. q) Ordes do día e actas do Pleno. r) Extracto dos acordos da Xunta de Goberno Local. s) Actas das Comisións informativas. t) Relación, accesibilidade e dispoñibilidade dos espazos de participación cidadá. u) Ordes do días e actas dos órganos de participación cidadá. 2. A información referida ao apartado j) publicarase en todo caso, na sede electrónica. Artigo 17. Información sobre altos cargos e persoas que exercen a máxima responsabilidade das entidades. En relación coas persoas incluídas no ámbito de aplicación do artigo 75 e a disposición adicional decimo quinta da Lei 7/1985, de 2 de abril, publicarase como mínimo, a seguinte información: a) As retribucións percibidas anualmente. b) As indemnizacións percibidas, no seu caso, con ocasión do abandono do cargo. c) As resolucións que autoricen o exercicio de actividade privada con motivo do cesamento dos mesmos. d) As declaracións anuais de bens e actividades nos termos previsto na Lei 7/1985, de 2 de abril. Cando o regulamento orgánico non fixe os termos en que se publicarán estas declaracións, aplicarase o disposto na normativa de conflictos de intereses no ámbito da Administración Xeral do Estado. En todo caso, omitiranse os datos relativos a localización concreta dos bens inmobles e garantirase a privacidade e seguridade dos seus titulares. Artigo 18. Información de relevancia xurídica e patrimonial As entidades enumeradas no artigo 2.1 a) e b) publicarán información relativa a: a) O texto completo das Ordenanzas, Regulamentos e outras disposicións de carácter normativo. b) Os proxectos de Ordenanzas, Regulamentos e outras disposicións de carácter normativo cuxa iniciativa lles corresponda, incluíndo as memorias e informes que conformen os expedientes de elaboración de ditas normas. Cando sexa preceptiva a solicitude de ditames, a publicación producirase unha vez que estes sexan solicitados aos órganos consultivos correspondentes sen que iso supoña, necesariamente, a apertura dun trámite de audiencia pública. c) As directrices, instruccións, acordos, circulares ou respostas a consultas formuladas polos particulares ou outros órganos na medida que supoñan unha interpretación do Dereito e teñan efectos xurídicos. d) Os documentos que, conforme á lexislación vixente, deban ser sometidos a un periodo de información pública durante a súa tramitación. e) Relación de bens inmobles que sexan da súa propiedade ou sobre os que ostenten algún dereito real. Artigo 19. Información sobre contratación, convenios e subvencións As entidades enumeradas no artigo 2.1 publicarán información relativa a: a) Todos os contratos formalizados, con indicación do obxecto, o importe de licitación e de adxudicación, duración, con expresión das prórrogas, o procedemento utilizado para a súa celebración, os instrumentos a través dos que, no seu caso se publicitaron, o número de licitadores participantes no procedemento e a identidade do adxudicatario, así como as modificacións do contrato. A publicación da información relativa aos contratos menores poderá realizarse, alomenos trimestralmente. b) As modificación e as decisións de desistimento e renuncia dos contratos sinalados no parágrafo a). c) O perfil do contratante. d) Datos estatísticos sobre a porcentaxe en volume presupostario de contratos adxudicados a través de cada un dos procedementos previstos na lexislación de contratos do sector público. e) A relación dos convenios subscritos, con mención das partes formantes, o seu obxecto, duración, modificacións realizadas, obrigados á realización das prestacións e, no seu caso, as obrigas económicas convidas. f) As encomendas de xestión que se firmen, con indicación do seu obxecto, presuposto, duración, obrigas económicas e as subcontratacións que se realicen con mención dos adxudicatarios, procedementos seguidos para a adxudicación e o importe da mesma. g) As subvencións e axudas públicas concedidas, con indicación do seu importe, obxectivo ou finalidade e beneficiarios. Artigo 20. Información económica, financeira e presupostaria.1. As entidades enumeradas no artigo 2.1 publicarán información relativa a: a) Os presupostos anuais, con descrición das principais partidas presupostarias e información actualizada alomenos trimestralmente sobre o seu estado de execución. b) As modificacións presupostarias realizadas. c) Información sobre o cumprimento dos obxectivos de estabilidade presupostaria e sostenibilidade financeira. d) A liquidación do presuposto. e) As contas anuais que deban renderse e os informes de auditoría de contas e de fiscalización por parte dos órganos de control externo que sobre as ditas contas se emitan. f) Masa salarial do persoal laboral do sector público local, nos termos regulados no artigo 103 bis da Lei 7/1985, de 2 de abril.2. A información referida no apartado f) publicarase, en todo caso na sede electrónica. Artigo 21. Información sobre servicios e procedementos. As entidades enumeradas no artigo 2.1 publicarán información relativa a: a) O catálogo xeral dos servicios que presta, con información axeitada sobre os contidos dos mesmos, localización e dispoñibilidade, así como o procedemento para presentar queixas sobre o funcionamento dos mesmos. b) Sedes dos servizos e equipamentos da entidade, enderezo, horarios de atención ao público e enlaces ás súas páxinas web corporativas e enderezos de correo electrónico ou canles de prestación dos servicios. c) Cartas de Servicios e outros documentos de compromisos de niveis de calidade estandarizados cos cidadáns, así como os documentos que reflictan o seu grao de cumprimento a través de indicadores de medida e valoración. d) Catálogos de procedementos administrativos da súa competencia, con indicación do obxecto, formas de iniciación, documentación a aportar, trámites, normativa aplicables, prazos de resolución e sentido do silencio administrativo, así como, no seu caso, as instancias e formularios que teñan asociados, especificando os que son realizables vía electrónica. Artigo 22. Información medioambiental e urbanística. O Concello publicará información relativa a: a) Os textos normativos aplicables en materia de medioambiente. b) As políticas, programas e planes relativos ao medioambiente, así como informes de seguimento dos mesmos. c) Os datos relativos á calidade dos recursos naturais e do medioambiente urbano, incluíndo a calidade do aire e da auga, información sobre os niveis polínicos e contaminación acústica. d) Os estados de impacto ambiental, paisaxísticos e avaliacións do risco relativos a elementos medioambientais. e) O texto completo e a planimetría dos instrumentos de planeamento urbanístico e as súas modificacións, así como os convenios urbanísticos. TÍTULO IV DEREITO DE ACCESO Á INFORMACIÓN PÚBLICA CAPÍTULO I: RÉXIME XURÍDICO Artigo 23. Titularidade do dereito Calquera persoa de acordo co disposto no artigo 4.2, é titular do dereito regulado no artigo 105 b) da Constitución, de conformidade co réxime xurídico establecido na Lei 19/2013, de 9 de decembro, e o desenvolvemento regulamentario que teña carácter de norma básica. A capacidade de obrar para exercitar este dereito, incluso cando se trate de menores de idade, rexerase polo disposto na Lei 30/1992, de 26 de novembro, de Réxime Xurídico das Administracións Públicas e do Procedemento Administrativo Común. Artigo 24. Limitacións.1. So se denegará o acceso á información pública afectada por algún dos límites enumerados nos artigos 10 e 11, cando, previa resolución motivada e proporcionada, quede acreditado o prexuízo para aquelas materias e non exista un interese público ou privado superior que xustifique o acceso.2. Se do resultado de dita ponderación, procedera a denegación do acceso, analizarase previamente a posibilidade de conceder o acceso parcial previa omisión da información afectada polo límite de que se trate, salvo que diso resulte unha información distorsionada ou que careza de sentido. Cando se conceda o acceso parcial, deberá garantirse a reserva da información afectada polas limitacións e a advertencia e constancia desa reserva. CAPÍTULO II: PROCEDEMENTO Artigo 25. Competencia 1. O Concello de Ferrol, os organismos e entidades recollidas no artigo 2.1 da presente Ordenanza identificarán e darán publicidade suficiente á información relativa ós órganos competentes para resolver as solicitudes de acceso á información pública.2. Os órganos que reciban as solicitudes de acceso inhibiranse de tramitalas cando, aínda tratándose de información pública que posúan, esta fose xerada na súa integridade ou parte principal por outro. Así mesmo, inhibiranse cando non posúan a información solicitada, pero coñezan que órgano competente para resolver, a posúa. Nos casos mencionados no parágrafo anterior, remitirase a solicitude ao órgano que se estime competente e se notificará tal circunstancia aos solicitantes.3. Nos supostos no que a información pública solicitada deba requirirse a persoas físicas ou xurídicas que presten servizos públicos ou exerzan potestades administrativas, a resolución sobre o acceso será ditada pola Administración, organismo ou entidade ao que se encontre vinculadas. Artigo 26. Solicitude 1. Os órganos competentes para resolver as solicitudes de acceso á información pública non requirirán aos solicitantes máis datos sobre a súa identidade que os imprescindibles para poder resolver e notificar aquelas. Así mesmo, prestarán o apoio e asesoramento necesario ao solicitante para a identificación da información pública solicitada.2. A solicitude deberá conter: a) A identidade do solicitante. b) Unha descrición da información solicitada que sexa suficiente para determinar o conxunto de datos ou de documentos aos que se refire. c) Un enderezo de contacto, preferentemente electrónico, a efectos de comunicacións. d) No seu caso o formato preferido, electrónico ou en soporte papel para o acceso á información solicitada.3. Non será necesario motivar a solicitude de acceso á información pública. Non obstante, o interese ou motivación expresada polo interesado poderá ser tida en conta para ponderar, no seu caso, o interese público na divulgación da información e os dereitos dos afectados cuxos datos aparezan na información solicitada, de acordo co establecido no artigo 11.4. A presentación da solicitude non estará suxeita a prazo.5. Comunicarase ao solicitante o prazo máximo establecido para a resolución e notificación do procedemento, así como o efecto que poida producir o silencio administrativo, nos termos previstos na normativa sobre procedemento administrativo. Artigo 27. Inadmisión.1. As causas de inadmisión enumeradas no artigo 18 da Lei 19/2013, de 9 de decembro, serán interpretadas restrictivamente en favor do principio de máxima accesibilidade da información pública.2. Na resolución de inadmisión por tratarse de información en curso de elaboración ou publicación xeral, informarase do tempo previsto para a súa conclusión.3. Os informes preceptivos non serán considerados información de carácter auxiliar ou de apoio, a efectos de non admitir unha solicitude de acceso. Non obstante, esto non impedirá a denegación do acceso se algún dos límites establecidos nos artigos 10 e 11, puideran resultar prexudicado. Artigo 28. Tramitación 1. Os trámites de emenda da información solicitada, cando non fose identificada suficientemente, e de audiencia ós titulares de dereitos e intereses debidamente identificados, que poidan resultar afectados, suspenderán o prazo para ditar resolución, nos termos establecidos no artigo 19 da Lei 19/2013, de 9 de decembro.2. Da suspensión prevista no apartado 1 e o seu levantamento, así como da ampliación do prazo para resolver, informarase ao solicitante para que poida ter coñecemento do cómputo do prazo para ditar resolución. Artigo 29. Resolución 1. A denegación do acceso por aplicación dos límites establecidos no artigos 10 e 11 será motivada, sen que sexa suficiente a mera enumeración dos límites do dereito de acceso sendo preciso examinar a razoabilidade e proporcionalidade dos dereitos que concorren para determinar cal é o ben ou interese protexido que debe preservarse.2. O acceso poderá condicionarse ao transcurso dun prazo determinado cando a causa de denegación estea vinculada a un interese que afecte exclusivamente á entidade local competente. Artigo 30. Notificación e publicidade da resolución.1. A resolución que se dite nos procedementos de acceso á información pública notificarase aos solicitantes e aos terceiros titulares de dereitos e intereses afectados que así o solicitaran nos prazos establecidos pola Lei 19/2013. Na notificación farase expresa mención á posibilidade de interpor contra a resolución a reclamación potestativa a que fai referencia o artigo 23 da Lei 19/2013, de 9 de decembro, ou recurso contencioso-administrativo.2. A resolución que se dite en aplicación dos límites do artigo 10, farase pública, previa disociación dos datos de carácter persoal e unha vez se notificase aos interesados. Artigo 31. Materialización do acceso A información pública facilitarase coa resolución estimatoria de acceso ou, no seu caso, no prazo non superior a dez días dende a notificación. No caso de que durante o trámite de audiencia existira oposición de terceiros, o acceso materializarase cando transcorrese o prazo para interpor o recurso contencioso administrativo sen que se formalizara ou resolvera confirmando o dereito de acceder á información. Este efecto suspensivo producirase igualmente, durante o prazo de resolución da reclamación potestativa previa, dado que cabe contra a mesma recurso contencioso-administrativo. O acceso á información será gratuíto. Non obstante, a expedición de copias ou a conversión a outro formato poderá dar lugar á percepción das oportunas taxas ou prezos públicos. Neste caso a liquidación que proceda, notificarase ao solicitante xunto coa resolución. TÍTULO V REUTILIZACIÓN DA INFORMACIÓN Artigo 32. Obxectivos da reutilización A reutilización da información xerada nas súas funcións polas entidades incluídas no ambito de aplicación desta Ordenanza constata o exercicio da transparencia colaborativa por parte do sector público e ten como obxectivo fundamental a creación do valor público na sociedade nos seguintes ámbitos: a) Social: o dereito de acceso ao coñecemento e información do sector público constitúe un principio básico da democracia e do estado do benestar. Construír ese estado de benestar responsable comeza cunha ruptura das fendas e asimetrías de información entre, por un lado quen define e presta os servizos do estado de benestar e, por outro lado, quen os usa e os financia. A reutilización dá valor e sentido engadido á transparencia e lexitima e mellora a confianza no sector público. b) Innovador: A información pública debe permanecer aberta para evitar acordos exclusivos e favorecer a súa reutilización innovadora por sectores da sociedade con fins comerciais ou non comerciais. A reutilización favorecerá a creación de produtos e servicios de información de valor engadido por empresas e organizacións. c) Económico: O tamaño do mercado potencial baseado na información agregada do sector público e a súa reutilización, xunto co seu impacto no crecemento económico e creación de emprego no ámbito da Unión Europea, fai merecedor o esforzo e a contribución de todas as administracións nesta materia. As entidades incluídas no ámbito de aplicación da presente Ordenanza realizarán os esforzos necesarios para federar o seu catálogo de información pública reutilizable xunto cos catálogos do resto de entidades de forma agregada en plataformas comúns, como http://datos.gob.es, co único obxectivo de colaborar na construción dun único catálogo de información pública reutilizable, facilitar a actividade do sector reutilizador da sociedade e incrementar así o valor social, innovador e económico xerado pola transparencia colaborativa do sector público. Artigo 33. Réxime aplicable a documentos reutilizables suxeitos a dereitos de propiedade intelectual e dereitos exclusivos.1. A reutilización da información regulada nesta Ordenanza non se aplica aos documentos sometidos a dereitos de propiedade intelectual ou industrial especialmente por parte de terceiros. A efectos desta ordenanza enténdese por dereitos de propiedade intelectual os dereitos de autor e dereitos afíns, incluídas as formas de protección específicas.2. A presente Ordenanza tampouco afecta á existencia de dereitos de propiedade intelectual dos entes incluídos no seu ámbito de aplicación.3. As entidades incluídas no ámbito de aplicación da presente Ordenanza exercerán, en todo caso, os seus dereitos de autor dunha maneira que facilite a súa reutilización. Artigo 34. Criterios xerais.1. Poderase reutilizar a información pública a que se refiren os artigos anteriores dentro dos límites establecidos pola normativa vixente en materia de reutilización da información do sector público.2. Con carácter xeral, toda a información publicada ou posta a disposición será reutilizable e accesible, sen necesidade de autorización previa e de forma gratuíta, salvo que nela se faga constar expresamente o contrario.3. En particular, a reutilización da información que teña a consideración de publicidade activa tanto nesta ordenanza como na Lei 19/2013, de 9 de decembro seguirá sempre a modalidade de reutilización sen suxeición a solicitude previa e/ou condicións específicas e ofrecerase en formatos electrónicos lexibles por máquinas e en formato aberto que permitan a súa redistribución, reutilización e aproveitamento seguindo sempre nos termos previstos na Lei 11/2007, de 22 de xuño, de acceso electrónico dos cidadáns aos Servizos Públicos e a Norma Técnica de Interoperabilidade sobre reutilización de recursos da información, aprobada por Resolución de 19 de febreiro de 2013, da Secretaría de Estado de Administracións Públicas ou normas que a substitúa. Artigo 35. Condicións da reutilización 1. A reutilización da información por persoas ou entidades esta sometida as seguintes condicións: a) O contido non poderá ser alterado se supón a perda do sentido e desnaturalizado da información, de forma que poidan darse interpretacións incorrectas sobre o seu significado. b) Deberase citar sempre a entidade que orixinalmente publicou a información como fonte e unha mención expresa da data da última actualización da información reutilizada. c) Non se dará a entender de ningún modo que a entidade que orixinariamente publicou a información patrocina, colabora ou apoia o producto, servizo, proxecto ou acción na que se enmarque a reutilización, sen prexuízo de que este patrocinio, apoio ou colaboración poida existir con base nunha decisión, ou acordo específico da citada entidade, en cuxo caso poderá facerse constar nos termos que se conteñan no mesmo. d) Deberase conservar os elementos que garantan a calidade da información, sempre que iso non resulte incompatible coa reutilización a realizar.2. A publicación ou posta a disposición de información pública supón a cesión gratuíta e non exclusiva por parte da entidade que orixinalmente publica a información dos dereitos de propiedade intelectual que resulten necesarios para desenvolver a actividade de reutilización, con carácter universal e polo prazo máximo permitido pola lei.3. Na mesma sección páxina web ou sede electrónica na que se publique información publicaranse as condicións xerais de reutilización. Artigo 36. Exclusividade da reutilización.1. Quedan prohibidos os acordos exclusivos en materia de reutilización da información. A reutilización estará aberta a todos os axentes potenciais do mercado, incluso no caso de que un ou máis dos axentes explote xa produtos con valor engadido baseados na información do sector público. Os contratos ou acordos doutro tipo existentes que conserven os documentos e os terceiros non outorgarán dereitos exclusivos.2. Non obstante, cando sexa necesario un dereito exclusivo para a prestación dun servicio de interese público, a entidade incluída no ámbito de aplicación desta Ordenanza revisará periodicamente e como máximo cada tres anos, a validez do motivo que xustificou a concesión do dereito exclusivo.3. Respecto dos dereitos exclusivos relacionados coa dixitalización de recursos culturais, estarase á regulación específica da materia.4. Todos os acordos que concedan dereitos exclusivos de reutilización serán transparentes e poñeranse en coñecemento do público. Artigo 37. Modalidade da reutilización da información.1. As entidades incluídas no ámbito de aplicación desta Ordenanza clasificarán a reutilización de toda a información que obra no seu poder e que sexa publicada de acordo coa algunha das seguintes modalidades de reutilización: a) Modalidade de reutilización sen solicitude previa nin suxeición a condicións específicas. Esta será a modalidade de uso prioritaria e xeneralizada na que a información publicada ou posta a disposición será reutilizable e accesible, sen necesidade de autorización previa nin condicións específicas, respectándose os criterios xerais e as condicións de reutilización do artigo. b) Modalidade de reutilización suxeita a modos de uso limitados ou autorización previa. De forma extraordinaria, esta modalidade recollerá a reutilización de información posta a disposición con suxeición a condicións específicas establecidas nunha licenza-tipo ou a unha previa autorización, a cal poderá incorporar, así mesmo, condicións específicas.2. As condicións específicas respectarán os seguintes criterios: a) Serán claras, xustas e transparentes. b) Non deberán restrinxir as posibilidades de reutilización nin limitar a competencia. c) Non deberán ser discriminatorias para categorías comparables de reutilización. d) Aplicaranse cando exista causa xustificada para iso e previo acordo da entidade titular da información.3. En todo caso, utilizaranse o mínimo número posible de modos de uso limitados para regular os distintos supostos de reutilización suxeitos a condicións específicas e estes estarán sempre dispoñibles en formato dixital, aberto e procesable electronicamente. estes modos de uso limitados poderán ser elaborados pola propia entidade, aínda que serán preferidas as de uso libre e gratuíto que gocen de ampla aceptación nacional e internacional ou aquelas que foron consensuadas con ou por outras Administracións públicas. Os modos de uso limitados serán publicados na web municipal.4. As entidades incluídas no ámbito de aplicación desta Ordenanza poderán modificar o contido das condicións específicas e modos de uso limitado xa existentes, así como aplicar condicións específicas e modos de uso limitado a conxuntos de datos ou documentos que previamente non as tiveran. Estas modificacións publicaranse na páxina web e obrigarán aos reutilizadores a partir da publicación ou posta a disposición da primeira actualización dos datos ou documentos que se realice despois de que a modificación fose publicada ou, en calquera caso, transcorridos seis meses dende a dita data. Artigo 38. Publicación de información reutilizable.1. A publicación activa de información reutilizable incluirá o seu contido, natureza, estructura, formato, frecuencia de actualización, modalidade de reutilización, así como as condicións aplicables.2. As entidades incluídas no ámbito de aplicación desta Ordenanza facilitará os seus documentos en calquera formato ou lingua en que existan previamente e, sempre que sexa posible e axeitado, en formato lexible por máquina e conxuntamente cos seus metadatos. Tanto o formato como os metadatos, na medida do posible, deben cumprir normas formais abertas. Concretamente, empregaranse estándares clasificados na súas correspondentes categorías con tipoloxía de abertos, na súa versión mínima aceptada e estado admitido seguindo o establecido no anexo da Norma Técnica de Interoperabilidade de Catálogo de Estándares ao amparo do Real Decreto 4/2010, de 8 de xaneiro, polo que se regula o Esquema Nacional de Interoperabilidade previsto na Lei 11/2007, de 22 de xuño e a Norma Técnica de Interoperabilidade sobre reutilización de recursos da información.3. O apartado 2 non supón que as entidades incluídas no ámbito de aplicación desta Ordenanza estean obrigadas, para cumprir o dito apartado, a crear documentos, adaptalos ou facilitar extractos de documentos, cando iso supoña un esforzo desproporcionado que supón algo máis que unha simple manipulación. Non poderá esixirse ás citadas entidades que manteñan a produción e o almacenamento dun determinado tipo de documento con vistas a súa reutilización por unha entidade do sector privado ou público.4. Os sistemas de procura de información e documentación publicada permitirán a indicación de procura de información reutilizable. Artigo 39. Procedemento de tramitación de solicitudes de reutilización.1. O procedemento de tramitación será o regulado nos apartados do artigo 10 da Lei 37/2007, de 17 de novembro, que teñan carácter de normativa básica.2. O órgano competente resolverá as solicitudes de reutilización no prazo máximo dun mes dende a recepción da solicitude. Cando polo volume e a complexidade da información solicitada resulte imposible cumprir o citado prazo, poderase ampliar o prazo de resolución outros quince días. Neste caso, deberá informarse ao solicitante da ampliación do prazo, así como das razóns que o xustifican.3. No caso de que se solicite simultaneamente o acceso á información regulado no título IV e a reutilización de dita información, tramitarase conxuntamente polo procedemento establecido no título IV, aplicándose os prazos máximos de resolución previstos no artigo 20 da Lei 19/2013, de 9 de decembro.4. Se no prazo máximo previsto para resolver e notificar non se dictase resolución expresa, o solicitante poderá entender desestimada a súa solicitude. TÍTULO VI: RECLAMACIÓNS E RÉXIME SANCIONADOR CAPÍTULO I: RECLAMACIÓNS Artigo 40. Reclamacións 1. As persoas que consideren que non se encontra dispoñible unha información de carácter público que debería estar publicada, de acordo co principio de publicidade activa que preside esta ordenanza e o disposto nos artigos 16 a 22, poderá cursar queixa ante o órgano competente en materia de información pública a través do sistema de avisos, queixas e suxestións. Dito órgano deberá realizar a comunicación correspondente nun prazo máximo de 10 días dende que se rexistrou a reclamación, ou no prazo determinado polos compromisos de calidade establecidos polo propio sistema de avisos, queixas e suxestións de ser estea inferior.2. Fronte a toda resolución, acto ou omisión do órgano competente en materia de acceso á información pública, poderá interporse unha reclamación, con carácter potestativo e previo a súa impugnación en vía contencioso-administrativa, de acordo co establecido no artigo 24 da Lei 19/2013, de 9 de decembro, e con prazos e vías de reclamación, prazos de resolución e termos de notificación que o dito artigo establece. Consonte ao establecido na disposición adicional quinta da Lei 1/2016, do 18 de xaneiro de transparencia e bo goberno de Galicia a resolución da reclamación prevista no artigo 24 da Lei 19/2013, do 9 de decembro, de transparencia, acceso á información pública e bo goberno, corresponderá, no suposto de resolucións ditadas polas entidades locais de Galicia ao Valedor do Pobo. CAPÍTULO II: RÉXIME SANCIONADOR Artigo 41. Infraccións.1. Consideraranse infraccións moi graves: a) A desnaturalización do sentido da información cuxa reutilización estea suxeita a modos de uso limitado ou autorización previa. b) A alteración moi grave do contido da información cuxa reutilización estea suxeita a modos de uso limitado ou autorización previa.2. Considéranse infraccións graves: a) A reutilización de documentación sen obter a correspondente autorización nos casos en que esta sexa requirida. b) A reutilización da información para unha finalidade distinta para a que se concedeu. c) A alteración grave do contido da información cuxa reutilización estea suxeita a modos de uso limitado ou autorización previa. d) O incumprimento grave doutras condicións impostas no correspondente modo de uso limitado, na autorización previa ou na normativa reguladora aplicable.3. Consideraranse infraccións leves: a) A falta de mención da data da última actualización da información. b) A alteración leve do contido da información cuxa reutilización estea suxeita a modos de uso limitado ou autorización previa. c) A ausencia de cita da fonte de acordo co previsto nesta ordenanza. d) O incumprimento leve doutras condicións impostas no correspondente modo de uso limitado, na autorización previa ou na normativa reguladora aplicable. Artigo 42. Sancións.1. Pola comisión de infraccións recollidas neste capítulo, imporanse as seguintes sancións: a) Sanción de multa de hasta 3.000 euros pola comisión de infraccións moi graves. b) Sanción de multa de hasta 1.500 euros pola comisión de infraccións graves. c) Sanción de multa de hasta 750 euros pola comisión de infraccións leves.2. Pola comisión de infraccións moi graves e graves recollidas, ademais das sancións previstas nos parágrafos a) e b), poderase sancionar coa prohibición de reutilizar documentos sometidos a autorización ou modo de uso limitado durante un periodo de tempo entre 1 e 5 anos e coa revogación da autorización ou modo de uso limitado concedida.3. As sancións graduaranse atendendo a natureza da información reutilizada, ao volume de dita información, aos beneficios obtidos, ao grado de intencionalidade, ós danos e prexuízos causados, en particular ós que se refiren á protección de datos de carácter persoal, á reincidencia e a calquera outra circunstancia que sexa relevante para determinar o grado de antixuridicidade e de culpabilidade presentes na concreta actuación infractora. Artigo 43. Réxime xurídico 1. A potestade sancionadora exercerase, en todo o non previsto na presente Ordenanza, de conformidade co disposto no título IV da Lei 30/1992, de 26 de novembro.2. O réxime sancionador previsto nesta ordenanza entendese sen prexuízo da responsabilidade civil ou penal en que puidera incorrerse, que se fará efectiva de acordo coas correspondentes normas legais. Artigo 44. Órgano competente. Será competente para a imposición das sancións por infraccións cometidas contra as disposicións da presente Ordenanza ou órgano que resulte do disposto na Lei 7/1985, de 2 de abril. Artigo 45. Réxime disciplinario. O incumprimento das disposicións desta Ordenanza no ámbito da transparencia e acceso á información, polo persoal ao servizo desta Entidade Local, será sancionada de conformidade co disposto nos artigos 9.3 e 20.6 da Lei 19/2013, de 9 de decembro e na normativa de carácter disciplinario. TÍTULO VII AVALIACIÓN E SEGUIMENTO Artigo 46. Órgano responsable.1. Pola Alcaldía-Presidencia, no exercicio das súas facultades de dirección do goberno e da administración local, exercerase ou delegará noutros órganos a competencia para a realización de cantas actuacións sexan necesarias para o desenvolvemento, implementación e execución da presente Ordenanza.2. Así mesmo establecerase a área ou servizo responsable das funcións derivadas do cumprimento da normativa vixente, ao que se lle encomendarán os obxectivos de desenvolvemento, avaliación e seguimento da normativa na materia e elaboración de circulares e recomendacións, así como a coordinación coas áreas organizativas na aplicación dos seus preceptos. Artigo 47. Actividades de formación, sensibilización e difusión. O Concello realizará cantas actuacións resulten necesarias para garantir a axeitada difusión e coñecemento do disposto na presente ordenanza. A tal efecto deseñará accións de publicidade a través dos seus medios electrónicos e dos instrumentos de participación cidadá existentes no seu ámbito territorial. Así mesmo, artellará accións formativas específicas destinadas ao persoal, así como de comunicación coas entidades incluídas no artigo 2. Artigo 48. Responsabilidade no desempeño das tarefas de desenvolvemento, avaliación e seguimento. As responsabilidades que se deriven do resultado dos procesos de avaliación e seguimento esixiranse segundo o previsto no título VI. Artigo 49. Plan e Memoria anual. Os obxectivos e actuacións para o desenvolvemento e mantemento da transparencia, acceso á información e reutilización concretaranse nos plans anuais. O resultado das labores de avaliación e seguimento da execución dos plans e destas disposicións será obxecto dunha memoria que, anualmente, elaborará o servizo responsable, para o que contará coa colaboración de todos os servizos que estarán obrigados a facilitar canta información sexa necesaria sobre a súa área de actuación. No proceso de elaboración da memoria anual solicitarase a valoración estructurada do realizado e se recompilarán propostas de actuacións á cidadanía a través dos órganos de participación cidadá existentes ou outros mecanismos de participación. Disposición transitoria única. Medidas de execución No prazo de 6 meses trala entrada en vigor da presente Ordenanza, levarase a cabo a adecuación das estructuras organizativas para a súa execución. A tal efecto, o Concello iniciará o correspondente proceso de redeseño interno e de revisión do regulamento orgánico, así como cantas disposicións, circulares, ou instruccións internas puideran resultar afectadas pola norma, dictando as instruccións precisas para a súa adaptación. Disposición final única. Entrada en vigor. A presente ordenanza entrará en vigor de acordo co establecido nos artigos 65.2 e 70.2 da Lei 1/1985, de 2 de abril, Reguladora das Bases do Réxime Local, unha vez transcorrido o prazo de quince días hábiles desde a súa publicación no Boletín Oficial da Provincia. Ferrol, 2 de maio de 2016 O concelleiro delegado de Participación, Novas Tecnoloxías e Normalización Lingüística (P. D. da Alcaldía de data 29/06/2015). (BOP 09/07/2015) Asdo.: Álvaro Montes Celeiro